# Uddrag af logbog for Megin 444

Der er sejlmuligheder året rundt med Meginjolle. Jeg bor ganske tæt ved Mariager fjord og har mulighed for at sætte jollen i vandet, når det er godt vejr. Læs lige med i året 2013 om de første sejladsbeskrivelser:

**1.**

**01-01-2013, SV 3-4 sek/m skyet/sol 6 gr kl. 14-15**

Året første tur. Vandet er her endnu og jeg lader jollen klukke og drømme ind i det nye år. Aah, hvor er det dejligt at sejle efter næsten to måneder uden. Arbejde og vinterperioden i december med streng frost forhindrede det. Men nu!

**2.**

**06-01-2013, N 3-5 sek/m Skyet 6 gr. kl. 14 til 15.30**

Dejligt at se en anden sejlbåd ude, en større familie både for fulde sejl hen langs fjorden, også en stor hvid motorbåd jager forbi. Men jeg nyder at sejle ind i fjorden på halvvind – næsten til Katbjergodde og igen på halvvind hjem. Nyder farten over det rolige vand – som om vandet bærer jollen anderledes her midt vinter. Inde på engen kommer en kondiløber forbi, han vinker, vi nyder det nok lige meget. Svaneflokke svømmer lidt trægt til siden, de troede ellers de kunne ha´ det for sig selv her en januardag. Min tykke dragt holder mig godt varm, så jeg glider over i tanker og drømme.

**3.**

**02.02.2013, NØ 3-6, Skyet kl. 14-16 4 gr**

Isen gik og åbnede igen vandet, men vandtemperaturen er så lav, at det fryser til, så snart det bliver stille. Dejlig spids halvvind hen til Fladbjerg og retur. Holder fint varmen.

**4.**

**1.3.2013 NV 3-6 Sol 5 gr**

Blåt, rent, lyst. Sejlede ind i fjorden – først forbi en stor isflag ved Høllet, derefter langs de forårsklare kyster med fladt, mat græs. Vendte ved Katbjerg odde. Mener jeg så sælen i det solglimtende vand.

**5.**

**01-04-2013 N 0-2 5 gr. Sol 14-15.30**

Endelig er vinteren ved at trække sig tilbage. Solen varmer ned i jollen, og der er vindunderlig stille. Jeg blunder og vågner ved en underlig klaskende lyd. Opdager 6 store svaner, der dovent flytter sig på en isflage. Det var lyden af deres flade ”gummifødder”, der klaskede på isen, jeg hørte! Kunne ikke sejle ind til Mariager pga. tyk is. Ude på fjorden var der flere tallerken is felter, jeg krydsede uden om.

**6.**

**08-04-2013 NØ 6 gr. Sol kl. 16-17.30**

Vore første fælles meginjolle sejlads i år. Vi vil fremoversejle mandag aften. Lars og Magnus (nr. 50) og jeg krydsede mod øst, nød solen og den skarpe vind. Skovene på brinkerne er nøgne og tørre, intet grønt endnu på jorden. Men vandet er glasklart, mågerne skriger om forår og vi vender ved Flintevigen og sejler hjem. Ansigtshuden brænder efter to timer i lyset. Vi vil ha mer!